BOSNA I HERCEGOVINA  **N A C R T**

 FEDERACIJA BOSNE I HERCEGOVINE

 ZENIČKO-DOBOJSKI KANTON

 OPĆINA BREZA

 ***- Općinsko vijeće -***

 Na osnovu člana 46. do 66. Zakona o budžetima u Federaciji BiH («Sl.novine Federacije BiH», broj 102/13, 9/14,13/14,8/15,91/15102/15,104/16,5/18 i11/19), a u skladu sa članovima 8.,33.,34.,35.,36.,37. i 38. Zakona o principima lokalne samouprave Federacije BiH (Sl.novine Fedracije BiH broj 49/06 i 51/09) i članom 115. stav 2. Statuta općine Breza («Službeni glasnik općine Breza», broj 8/09 –Prečišćeni tekst), Općinsko vijeće na sjednici, održanoj .godine, usvaja

**O D L U K U**

**o izvršavanju Budžeta Općine Breza za 2021. godinu**

**I - OPĆE ODREDBE**

**Član 1.**

**(Predmet)**

Ovom Odlukom uređuje se struktura prihoda i primitaka, rashoda i izdataka Budžeta Općine Breza za 2021. godinu (u daljem tekstu: Budžet), njegovo izvršavanje, prioriteti plaćanja, prava i obaveze korisnika budžetskih sredstava, ovlaštenja Općinskog načelnika, općinskih službi i drugih organizacionih jedinica, kao i druga pitanja u vezi sa izvršavanjem Budžeta za tekuću godinu.

U slučaju da su obaveze i prava koja proističu iz drugih odluka, zaključaka, rješenja i slično u suprotnosti sa ovom Odlukom, primjenjivat će se ova Odluka.

**Član 2.**

**(Pojam Budžeta)**

Budžet je procjena godišnjih prihoda i primitaka, te utvrđenih iznosa izdataka i drugih plaćanja Općine, koji donosi Općinsko vijeće i odnosi se na budžetsku 2021. godinu, koja počinje 01. januara, a završava 31. decembra.

**II – BUDŽETSKI PRINCIPI**

**Član 3.**

**(Finansiranje)**

Sredstva Budžeta koriste se za finansiranje poslova, funkcija i programa općinskih službi za upravu i stručnih službi, javnih ustanova i javnih preduzeća i ostalih korisnika čije je finansiranje iz Budžeta predviđeno posebnim propisom (u daljem tekstu: Korisnik).

 Propisi koji imaju finansijske posljedice na Budžet moraju biti obrazloženi, odnosno opravdani analizom troškova i koristi.

**Član 4.**

**(Sredstva za budžetske korisnike)**

Sredstva Budžeta osiguravaju se i budžetskim korisnicima koji su u posebnom dijelu Budžeta određeni za nosioce sredstava na pojedinim pozicijama.

**Član 5.**

**(Korištenje sredstava)**

 Budžet mora biti uravnotežen tako da ukupni prihodi i primici pokrivaju ukupne rashode i izdatke.
 Prihodi i primici služe za podmirivanje rashoda i izdataka, osim ako ovom Odlukom nije drugačije propisano.

 Budžetski korisnici mogu preuzeti obaveze na teret budžeta tekuće godine samo za namjene i do visine utvrđene u posebnom dijelu budžeta, ako su za to ispunjeni svi utvrđeni uslovi.

**III – STRUKTURA BUDŽETA**

**Član 6.**

**(Struktura Budžeta)**

Budžet se sastoji od općeg i posebnog dijela.

Opći dio Budžeta sastoji se od bilansa prihoda i primitaka, te rashoda i izdataka, a poseban dio sadrži detaljan raspored rashoda po budžetskim korisnicima i vrstama rashoda, te iznos za saniranje akumuliranog deficita iz ranijeg perioda.

U bilansu prihoda i rashoda iskazuju se porezni i neporezni prihodi i primici, te rashodi utvrđeni za finansiranje javnih potreba na nivou Općine Breza (u daljem tekstu: Općina) na osnovu zakonskih propisa.

**IV - IZRADA BUDŽETA I FINANSIJSKOG PLANA**

**Član 7.**

**(Budžetski kalendar)**

 Budžet se priprema i usvaja prema budžetskom kalendaru koji na prijedlog Službe za finansije,inspekcijske poslove i opću upravu donosi Općinski načelnik.

**Član 8.**

**(Dokument okvirnog Budžeta - DOB)**

 DOB je akt koji sadrži makroekonomske projekcije i prognoze budžetskih sredstava i izdataka za naredne tri godine i na njemu se zasniva priprema i izrada Budžeta.

 Trogodišnje planiranje budžeta obaveza je za sve korisnike budžetskih sredstava.

 Općinski načelnik razmatra i usvaja DOB do 30. oktobra tekuće godine.

**Član 9.**

**(Finansijski plan)**

 Budžetski korisnici dužni su izraditi svoje prijedloge finansijskog plana na nivou analitičkog konta, te isti dostaviti Službe za finansije,inspekcijske poslove do 15. septembra tekuće godine za narednu godinu u skladu sa članom 20., 21. i 22. Zakona o budžetima u FBiH („Službene novine FBiH“, broj: 102/2013, 9/14, 13/14, 8/15, 91/15, 102/15, 104/16, 5/18,11/19 i 99/19).

**V - DONOŠENJE BUDŽETA I FINANSIJSKOG PLANA**

**Član 10.**

**(Donošenje Budžeta i Odluke o privremenom finansiranju)**

Budžet Općine Breza na prijedlog Općinskog načelnika donosi Općinsko vijeće do 31. decembra tekuće godine za narednu godinu.

Ukoliko se ne donese Budžet prije početka fiskalne godine, Općinsko vijeće donosi Odluku o privremenom finansiranju. Na osnovu Odluke o privremenom finansiranju nastavlja se finansiranje poslova, funkcija i programa korisnika Budžeta najduže u periodu od tri mjeseca.

 Privremeno finansiranje provodi se u skladu sa članom 35. Zakona o budžetima u FBiH („Službene novine FBiH“, broj: 102/2013, 9/14, 13/14, 8/15, 91/15, 102/15, 104/16, 5/18,11/19 i 99/19).

 Službe za finansije,inspekcijske poslove prije dostavljanja prijedloga Budžeta Općinskom vijeću obavezna je pribaviti mišljenje kantonalnog ministarstva finansija u vezi sa planiranim prihodima i primicima i primjenom fiskalnog pravila.

  **Član 11.**

 **(Uravnoteženje budžeta)**

 Ako se u toku budžetske godine zbog nastanka novih obaveza za Budžet ili promjena privrednih kretanja povećaju rashodi i/ili izdaci, odnosno smanje prihodi i/ili primici Budžeta Općinski načelnik može, na prijedlog Službe za finansije,inspekcijske poslove, donijeti Zaključak o obustavljanju izvršavanja pojedinih rashoda i/ili izdataka u trajanju do 45 dana.

Mjerama privremenog obustavljanja izvršavanja Općinski načelnik može:
1. zaustaviti preuzimanje obaveza i/ili,
2. predložiti produženje ugovorenih rokova plaćanja i/ili,
3. zaustaviti preraspodjelu budžetskih sredstava potrebnu radi preuzimanja obaveza.

 O Zaključku iz stava 1. ovog člana Općinski načelnik mora obavijestiti Općinsko vijeće odmah nakon donošenja Zaključka.

 Ako se za vrijeme provođenja mjera privremene obustave izvršavanja Budžeta, Budžet ne može uravnotežiti, vrše se izmjene i dopune Budžeta.

 Općinski načelnik mora u roku 15 dana prije isteka roka za privremenu obustavu izvršavanja Budžeta predložiti Općinskom vijeću izmjene i dopune budžeta.

**VI - FISKALNA ODGOVORNOST**

 **Član 12.**

 **(Izjava fiskalne odgovornosti)**

 Rukovodilac budžetskog korisnika je odgovoran za zakonito i namjensko korištenje sredstava i efikasno i uspješno funkcioniranje sistema finansijskog upravljanja i kontrole u okviru budžetom utvrđenih sredstava.
 Rukovodilac je dužan svake godine za prethodnu budžetsku godinu za period u kojem je obavljao poslove rukovodioca popuniti Izjavu o fiskalnoj odgovornosti (u daljnjem tekstu: Izjava).
 Uz Izjavu se prilažu i planovi otklanjanja slabosti i nepravilnosti utvrđenih od nadležnih organa, izvještaj o otklonjenim slabostima i nepravilnostima utvrđenim u prethodnoj godini i mišljenje internih revizora o sistemu finansijskog upravljanja i kontrola za oblasti koje su bile revidirane u prethodnoj godini.
 Oblik i sadržaj Izjave, način popunjavanja i rok predaje Izjave, te način i rokovi izvještavanja Službe za finansije,inspekcijske poslove o uočenim nepravilnostima propisan je Pravilnikom o obliku, sadržaju, načinu popunjavanja i predaji izjave o fiskalnoj odgovornosti („Službene novine FBiH“, broj: 34/14).

**VII – IZVRŠAVANJE BUDŽETA**

**Član 13.**

**(Otpis, naplata i korištenje budžetskih sredstava)**

 Budžetski korisnici odgovorni su za potpunu i pravovremenu naplatu prihoda i primitaka iz svoje nadležnosti, za njihovu uplatu u Budžet i za izvršavanje svih rashoda i izdataka u skladu sa namjenama.
 Budžetski korisnik je dužan provesti sve zakonom propisane radnje radi naplate potraživanja na osnovu ugovora ili bilo kojeg drugog potraživanja na osnovu javnih prihoda.

 Za nenaplativa potraživanja Općinski načelnik na obrazloženi prijedlog budžetskog korisnika može donijeti Odluku o otpisu potraživanja.

 Općinski načelnik, općinske službe za upravu i stručne službe, kao i svi drugi korisnici Budžeta odgovorni su za zakonito, namjensko, efikasno i ekonomično raspolaganje budžetskim sredstvima.

**Član 14.**

**(Namjenska sredstva)**

1. Namjenski prihodi i primici budžeta su prihodi koji se prikupljaju prema

posebnim propisima kojima je utvrđena namjena korišćenja tih prihoda, namjenski transferi od drugih nivoa vlasti, donacije i namjenski primici od zaduživanja.

1. Namjenski prihodi i primici koji nisu iskorišćeni u prethodnoj godini

prenose se u budžet u tekuću budžetsku godinu.

1. Ako su namjenski prihodi i primici realizirani u iznosu manjem od

planiranog u budžetu, korisnik može preuzeti i plaćati obaveze samo u visini stvarno uplaćenih, odnosno raspoloživih sredstava.

1. Uplaćene i/ili prenesene, a manje planirane pomoći, donacije i prihodi za

posebne namjene, kao i transferi za posebne namjene između korisnika javnih sredstava mogu se izvršavati iznad iznosa planiranih u budžetu, a do visine uplaćenih, odnosno prenesenih sredstava za te namjene.

 (5)Namjenska sredstva raspoređuju se i izvršavaju za namjene utvrđene posebnim propisima. Izuzetno, u svrhu održavanja tekuće likvidnosti i otplata duga, na osnovu odluke/zaključka Općinskog načelnika tokom 2021. godine privremeno se mogu vršiti prenosi sredstava sa redovnih i posebnih/namjenskih transakcijskih računa na transakcijski račun Budžeta Općine Breza, a do iznosa koji ne ugrožava servisiranje redovnih obaveza proisteklih iz posebnih propisa.“

(6) U toku izvršavanja Budžeta, ukoliko se bude vršio privremeni prenos sredstava sa redovnih i posebnih/namjenskih transakcijskih računa iz tačke (5) ovog člana, povrat tih sredstava mora biti izvršen najkasnije do 31.12.2021. godine, a u slučaju potrebe i nepredviđenih okolnosti, do roka koji u svom zahtjevu odredi budžetski korisnik zadužen za utrošak tih sredstava.“

**Član 15.**

**(Prioritet plaćanja)**

Budžet se izvršava po sljedećim prioritetima:

 Plaćanje obaveza iz osnova vanjskog i unutrašnjeg duga

 Plaće i naknade troškova zaposlenih

 Izdaci za rad organa uprave

 Transfer za poljoprivredu i poduzetništvo i obrt

 Kapitalni izdaci i tekući transferi

 Ostalo

**Član 16.**

**(Operativni planovi)**

 Službe za finansije,inspekcijske poslove na osnovu godišnjih i polugodišnjih planova novčanih tokova iskazanih po mjesecima dostavlja budžetskim korisnicima instrukciju za izradu prijedloga operativnih planova rashoda i izdataka.

 Budžetski korisnici su dužni dostavljati prijedloge godišnjih i polugodišnjih operativnih planova u skladu sa instrukcijom Službe za finansije, inspekcijske poslove i opću upravu.

 Budžetski korisnici mogu stvarati obaveze do visine sredstava odobrenih operativnim budžetom.

**Član 17.**

**(Plaće i naknade)**

 Plaće i naknade državnim službenicima i namještenicima Općine isplaćivat će se u skladu sa Zakonom o plaćama i naknadama u organima vlasti FBiH (Službene novine FBiH, broj 45/10,111/12 i 20/17) i Odlukom o plaćama i naknadama u organima državne službe Općine Breza i drugim propisima koji regulišu ovu oblast.

**Član 28.**

**(Osnovica i vrijednost boda)**

Osnovica i vrijednost boda za obračun plaća zaposlenika u jedinstvenom općinskom organu uprave Općine Brezaj za 2021. godinu utvrđena je Sporazumom između Općinskog načelnika i Sindikata uposlenika Općine Breza..

 Osnovica za obračun plaće i vrijednost boda iz stava 1. ovog člana primjenjivat će se za budžetsku 2021. godinu, s tim da se ovlašćuje Općinski načelnik da će u pregovorima sa sindikatom uposlenika Općine Breza usklađivati osnovicu i vrijednost boda za budžetsku 2021. godinu u skladu sa pozitivnim zakonskim propisima.

**Član 19.**

**(Vjerodostojna dokumentacija)**

 Službe za finansije,inspekcijske poslove vrši plaćanje obaveza svih budžetskih korisnika.

 Svaki rashod i izdatak iz Budžeta mora se zasnivati na vjerodostojnoj knjigovodstvenoj ispravi kojom se dokazuje obaveza za plaćanje.

 Odgovorno lice budžetskog korisnika prije potpisivanja knjigovodstvene isprave mora provjeriti pravni osnov i visinu obaveze koja iz nje proizlazi.

**Član 20.**

**(Stvaranje obaveza)**

 Aktima Općinskog vijeća i Općinskog načelnika ne mogu se stvarati obaveze na teret Budžeta ako za te obaveze nisu predviđeni izdaci u Budžetu izuzev tekuće rezerve.

Ako za pojedine namjene sredstva u Budžetu nisu dovoljna, korisnici sredstava dužni su da blagovremeno predlože izmjene propisa i drugih akata radi usklađivanja obaveza po tim propisima i drugim aktima sa sredstvima obezbjeđenim u Budžetu.

Uplaćene i/ili prenesene, a manje planirane pomoći, donacije i prihodi za posebne namjene kao i transferi za posebne namjene između korisnika javnih sredstava, mogu se izvršavati iznad iznosa planiranih u Budžetu, a do visine uplaćenih, odnosno prenesenih sredstava po Zaključku Općinskog načelnika, a na prijedlog budžetskog korisnika.

**Član 21.**

**(Obustava izvršenja Odluke)**

 Rashodi i izdaci svakog budžetskog korisnika ne mogu prelaziti iznose alociranih budžetskih sredstava odobrenih za svaki mjesec ili drugi vremenski period koje je utvrdila Službe za finansije,inspekcijske poslove, osim uz saglasnost Službe za finansije.

 Pomoćnik načelnika za finansije ima pravo Rješenjem obustaviti od izvršenja Odluku ili drugi akt koji je u suprotnosti sa Zakonom o budžetima u FBiH i ovom Odlukom.

**Član 22.**

**(Platne transakcije)**

 Obavljanje platnih transakcija vrši se preko transakcijskih računa koji su sastavni dio JRT, a otvara ih Službe za finansije,inspekcijske poslove.

**Član 23.**

**(Uplate na JRT)**

Svi javni prihodi i primici Budžeta obavezno se uplaćuju na JRT (depozitni račun), te se iskazuju po izvorima iz kojih potiču.

JRT se nalazi pod isključivom nadležnosti Službe za finansije,inspekcijske poslove.

Stanje sredstava na depozitnom računu na kraju dana se prebacuje na transakcijske račune.

Sa depozitnog računa mogu se isplatiti samo više ili pogrešno uplaćeni prihodi koji se odnose na tekuću fiskalnu godinu.

Odabir banke za otvaranje računa vrši se u skladu sa propisima kojima se uređuju javne nabavke.

**Član 24.**

**(Preraspodjela sredstava)**

Općinski načelnik na zahtjev budžetskog korisnika može donijeti Zaključak o preraspodjeli rashoda na budžetskim stavkama u visini do 10 % ukupno odobrenih rashoda i izdataka za tog budžetskog korisnika.

Preraspodjela sredstava vrši se na pozicijama 611000, 612000, 613000 i 820000, a na pozicijama 614000, 615000 i 616000 preraspodjela sredstava vrši se samo u okviru ovih ekonomskih kodova.

Preraspodjelom sredstava ne može se vršiti umanjenje pozicija 611000 i 612000, osim u okviru ovih ekonomskih kodova, te u slučaju kada se preraspodjela na ovim ekonomskim kodovima vrši između budžetskih korisnika.

Izuzetno, u okviru odobrenog budžeta preraspodjela sredstava dozvoljena je između budžetskih korisnika o čemu odlučuje Općinski načelnik na prijedlog Službe za finansije,inspekcijske poslove.

Uz zahtjev za preraspodjelu odobrenih sredstava, budžetski korisnik mora priložiti odgovarajuću dokumentaciju na osnovu koje se Službi za finansije daju na uvid razlozi za dodatnim sredstvima na budžetskoj stavci koja se povećava do kraja godine, odnosno razlozi za smanjenje odobrenih budžetskih stavki.

**Član 25.**

**(Tekuća budžetska rezerva)**

Budžetom nedovoljno planirani i nepredviđeni izdaci koji se eventualno pojave u toku budžetske godine podmiruju se iz sredstava tekuće rezerve utvrđene u Budžetu.

O korištenju sredstava tekuće rezerve, a na osnovu zahtjeva odlučuje Općinski načelnik.

Budžetsko izdvajanje za tekuću rezervu ne smije preći 3% od ukupnih prihoda, isključujući primitke.

Općinski načelnik polugodišnje i godišnje izvještava Općinsko vijeće o korištenju sredstava tekuće rezerve.

Službe za finansije,inspekcijske poslove tromjesečno izvještava Općinskog načelnika o korištenju sredstava tekuće rezerve.

**Član 26.**

**(Ukidanje budžetskog korisnika, smanjenje ili povećanje nadležnosti)**

 Ako se tokom godine, na osnovu zakona i drugih propisa, poveća djelokrug ili nadležnost budžetskog korisnika što zahtjeva i povećana sredstva ili se osnuje novi korisnik budžetskih sredstava za njegove troškove osiguravaju se sredstva iz tekuće rezerve Budžeta, a odobrava ih Općinski načelnik.

 Ako se tokom godine, na osnovu zakona i drugih propisa, umanjuje djelokrug ili nadležnost korisnika, što zahtjeva smanjena sredstva ili se korisnik ukine, neutrošena sredstva se raspoređuju na korisnika koji preuzima njegove obaveze ili na druge korisnike utvrđene rebalansom Budžeta, a na prijedlog Općinskog načelnika.

**Član 27.**

**(Likvidnost Budžeta)**

Realizacija Budžetom predviđenih rashoda, odnosno dinamika izvršavanja Budžeta direktno je uslovljena dinamikom i obimom ostvarenih prihoda, a u cilju očuvanja likvidnosti Budžeta i ravnoteže između budžetskih prihoda (i primitaka) i rashoda (i izdataka).

 Doznake drugim potrošačkim jedinicama raspodijelit će se budžetskim korisnicima do iznosa usvojenih Budžetom u skladu sa dinamikom priliva sredstava u Budžet, na osnovu programa za pojedine pozicije, te na osnovu određene namjene za grantove viših nivoa vlasti, organizacija ili drugih institucija.

**Član 28.**

**(Plan novčanih tokova)**

 Službe za finansije,inspekcijske poslove nadležna je za izradu planova novčanih tokova kojima se predviđa priliv i odliv sredstava na JRT, a koji predstavljaju osnovu za izvršavanje Budžeta.

Pri izradi planova novčanih tokova Služba za finansije koristi informacije iz različitih izvora:
1. krajnje stanje JRT za prethodni period,
2. predviđanje svih prihoda i primitaka na JRT,
3. predviđanje svih rashoda i izdataka,
4. predviđanje servisiranja dugova,
5. projekcije inozemne pomoći i pozajmljivanja i
6. kretanje ključnih makroekonomskih parametara.

 Plan novčanih tokova razmatra i odobrava Odbor za likvidnost Budžeta, koji imenuje Općinski načelnik.

**Član 28.**

**(Povrat pogrešno ili više uplaćenih prihoda)**

Pogrešno ili više uplaćeni općinski porezni i neporezni prihodi vraćaju se uplatiocima na teret tih prihoda, a na osnovu Rješenja organa koji je izvršio naplatu ili akta Općinskog načelnika.

Povrat pogrešno ili više uplaćenih prihoda koji su uplaćeni u tekućoj fiskalnoj godini vrši se sa depozitnog računa Općine Breza iz tekućeg priliva na teret tih prihoda.

Povrat pogrešno ili više uplaćenih prihoda koji nisu uplaćeni u tekućoj fiskalnoj godini vrši se sa transakcijskog računa Općine Breza i to sa određenih pozicija rashoda planiranih Budžetom za tekuću godinu.

**VIII - REALIZACIJA BUDŽETA**

**Član 29.**

**(Naknade vijećnicima)**

 Naknade vijećnicima u Općinskom vijeću isplaćivat će se u skladu sa Odlukom o naknadama općinskih vijećnika i radnih tijela vijeća („Službeni glasnik Općine Breza“, broj:7/13 i 1/19), a po nalogu Stručne službe za poslove Općinskog vijeća.

**Član 30.**

**(Nabavka roba, usluga i radova)**

 Nabavka roba, usluga i radova realizovat će se u skladu sa procedurama propisanim odredbama Zakona o javnim nabavkama BiH, Zakonom o komunalnim djelatnostima Zeničko-dobojskog kantona i u skladu sa ostalim pozitivnim zakonskim i drugim propisima koji regulišu ovu oblast.

 Sve nabavke moraju biti predviđene jedinstvenim Planom javnih nabavki općinskog organa uprave Općine Brezaj koji izrađuje nadležna Služba za privredu, a isti usvaja Općinski načelnik.

 Nabavka stalnih sredstava i opreme je u nadležnosti Službe privredu, a pri realizaciji iste poštovat će se propisi pomenuti u ovom članu.

**Član 31.**

**(Sredstva Općinskoj izbornoj komisiji)**

 Budžetske pozicije Sredstva Općinskoj izbornoj komisijinamijenjene su za finansiranje naknada članova Općinske izborne komisije i materijalnih troškova, te troškova organizacije izbora u skladu sa Odlukom o naknadama općinskih vijećnika i radnih tijela vijeća („Službeni glasnik Općine Breza“, broj: 7/13 i 1/19), a po nalogu Stručne službe za poslove Općinskog vijeća.

**Član 32.**

 (**Transferi za klubove vijećnika u Općinskom vijeću)**

 Transfer za parlamentarne grupe – vijećničke klubove raspoređuju se tako da se 20% sredstava raspoređuje jednako na sve klubove vijećnika partija - stranki koje participiraju u radu Općinskog vijeća za osnovne uslove rada,70% ukupnog iznosa raspoređuje se srazmjerno broju vijećničkih mjesta koja svaka stranka – partija ima u trenutku raspodjele, dok se 10% ukupnog iznosa raspoređuje klubovima vijećnika stranaka – partija srazmjerno broju vijećničkih mjesta koja pripadaju manje zastupljenom spolu. Koristiti će se za poboljšanje uslova za rad istih.

**Član 33**

**(Sredstva za realizaciju programa socijalne zaštite)**

 Sredstva namijenjena za realizaciju programa socijalne zaštite u skladu sa zakonima i drugim propisima koji regulišu ovu oblast realizirat će JU „Centar za socijalni rad“ Breza, koja će u okviru svoje nadležnosti i djelokruga rada davati naloge za isplatu.

**Član 34.**

**(Sredstva javnim ustanovama)**

Rashodi planirani u Budžetu za javne ustanove realizuju se na osnovu njihovih Programa rada i Finansijskih planova usvojenih od strane Općinskog vijeća.

**Član 35.**

**(Transfer udruženjima boračkih populacija)**

 Za realizaciju transfera udruženjima boračkih populacija i ostalim udruženjima nadležna je Služba finansije, inspekcijske poslove i opću upravu.

 Raspored sredstava udruženjima boračkih populacija na prijedlog nadležne službe - Služba finansije, inspekcijske poslove i opću upravu vrši Općinski načelnik a donosi Općinsko vijeće.

 Korisnici budžetskih sredstava obavezni su nadležnoj službi dostavljati izvještaj o namjenskom utrošku budžetskih sredstava u skladu sa uputama nadležne službe.

**Član 36.**

**(Transfer za sport i ostala udruženja)**

 Sredstva za sport i ostala udruženja doznačavat će se na osnovu Programa za sportčiji prijedlog izrađuju: Općinski načelnik, Služba finansije, inspekcijske poslove i opću upravu i Komisija za raspodjelu sredstava sportskim udruženjima i klubovima na osnovu utvrđenih kriterija uz aktivno učešće Sportskog saveza općine Breza, a usvaja Općinsko vijeće.

 Sportski klubovi su dužni doznaćena sredstva koristiti u skladu sa Zakonom o sportu ZE – DO kantona (“Službene novine ZE – DO kantona”, broj: 6/17) i drugim pravnim aktima.

 Ovlašćuje se Općinski načelnik da do usvajanja Programa za 2021. godinu može akontativno vršiti isplate do 1/12 mjesečno po iznosima iz Programa za prethodnu godinu.

**Član 37.**

**(Transfer JU „Gradska biblioteka“ Breza)**

 Za realizaciju transfera JU „Gradska biblioteka“ Breza nadležna je Služba finansije, inspekcijske poslove i opću upravu.

 Sredstva JU „Gradska biblioteka“ Brezaj će se realizovati u skladu sa Ugovorom između Općine Breza i JU „Gradska biblioteka“ Breza, kojim će se definisati prava i obaveze sa obe strane.

 Korisnik sredstava se obavezuje da nadležnoj službi dostavi izvještaj o namjenskom utrošku budžetskih sredstava.

**Član 38.**

**(Transfer JU „Centar za djecu i odrasle sa posebnim potrebama ZDK“)**

Sredstva na poziciji „Sufinansiranje rada JU „Centar za djecu i odrasle sa posebnim potrebama Ze – Do kantona“ realizovat će se prema Ugovoru potpisanim između Općine Breza i JU „Centar za djecu i odrasle sa posebnim potrebama Ze – Do kantona“.

**Član 39.**

**(Transfer JU „Doma zdravlja“ Breza)**

 Korisnik sredstava sa budžetske pozicije finansiranje hitne medicinske pomoći je JU „Dom zdravlja“ Breza.

Doznaku ovih sredstava po nalogu općinskog mačelnika vršit će Služba finansije, inspekcijske poslove i opću upravu imajući u vidu odredbe člana 30. ove Odluke, a ista su namijenjena za finansiranje plaća jednog tima 3. (treće) smjene hitne medicinske pomoći.

Korisnik sredstava finansijske izvještaje dostavlja nadležnoj službi - nalogodavcu.

**Član 40.**

**(Poticaj poljoprivrednoj proizvodnji i poticaj razvoju, poduzetništva i obrta)**

 Sredstva za poticaje u oblasti poljoprivredne proizvodnje i poticaj razvoja, poduzetništva i obrta realizovat će se u skladu sa programima koje na prijedlog Općinskog načelnika i nadležne službe - Službe za privredu donosi Općinsko vijeće.

 Zadužuje se nadležna služba da prati realizaciju doznačenih sredstava.

 Korisnici sredstava finansijske izvještaje dostavljaju nadležnoj službi - nalogodavcu.

**Član 41.**

**(Sredstava za izvršne sudske odluke i izvršna rješenja)**

 Za realizaciju sredstava predviđenih za izvršne sudske odluke i izvršna rješenja inspekcijskih organa, te rješenja Općinskih organa uprave nadležno je Općinsko pravobranilaštvo, Općinski načelnik i sve Općinske Službe u skladu sa svojom nadležnošću.

**Član 42.**

**(Ovlaštenje Općinskom načelniku)**

Na osnovu člana 101. stav 4. Statuta Općine Breza, a u vezi sa članom 114. stav 2. Zakona o organizaciji organa uprave u FBiH, Općinsko vijeće ovlašćuje Općinskog načelnika da brižno i prema načelima dobrog domaćina samostalno odlučuje o nabavljanju, prodaji, korištenju, upravljanju i raspolaganju pokretnom imovinom Općine, a po procedurama utvrđenim Zakonom o javnim nabavkama i drugim važećim propisima.

**Član 43.**

**(Sredstva Civilne zaštite)**

 Dio sredstava za zaštitu i spašavanje 0,5 %, sredstva posebnih naknada za zaštitu od prirodnih i drugih nesreća, budžetska sredstva za zaštitu i spašavanje, te sredstva iz naknade za vatrogastvo realizovat će se na osnovu Programa koje na prijedlog nadležne službe – Služba civilne zaštite i Općinskog načelnika usvaja Općinsko vijeće.

Nadležna služba je zadužena za praćenje realizacije doznačenih sredstava.

**Član 44.**

**(Sredstva** **Fonda za zaštitu okoliša)**

Realizacija sredstava Fonda za zaštitu okoliša vršit će se na osnovu Programa raspodjele sredstava na prijedlog Općinskog načelnika i nadležne službe - Služba za privredu.

Nadležna služba je zadužena za praćenje realizacije doznačenih sredstava.

 Sredstva Fonda za zaštitu okoliša su namjenskog karaktera, te će se koristiti u skladu s tim.

**IX - ZADUŽIVANJE I UPRAVLJANJE DUGOM**

 **Član 45.**

 **(Zaduživanje – Kredit )**

Općina Breza može se zadužiti i izdati garancije u svrhe, na način, pod uvjetima i u obimu propisanom zakonom kojim se uređuje dug, zaduživanje i garancije u Federaciji.

Finansijske obaveze preuzete u ime i za račun Općine u skladu sa zakonom i drugim propisima čine dug Općine.

Sve obaveze koje čine dug Općine imaju jednak status i prioritetna su obaveza Općine za plaćanje.

**X - RAČUNOVODSTVO, NADZOR I REVIZIJA BUDŽETA**

**Član 46.**

**(Računovodstvena načela)**

Budžetsko računovodstvo se zasniva na računovodstvenim načelima: tačnosti, istinitosti, pouzdanosti, sveobuhvatnosti, pravovremenosti i pojedinačnom iskazivanju poslovnih događaja, te na Međunarodnim računovodstvenim standardima za javni sektor (IPSAS).

Budžetsko računovodstvo se vodi po načelu dvojnog knjigovodstva i na računima kontnog plana Budžeta.

**Član 47.**

**(Načelo modificiranog nastanka događaja)**

Priznavanje prihoda i primitaka, te rashoda i izdataka putem sistema glavne knjige provodi se po načelu modificiranog nastanka događaja.

Prihodi i primici priznaju se u onom periodu kada su mjerljivi i raspoloživi, tj. kada su uplaćeni na račun budžeta.

Rashodi i izdaci priznaju se u onom periodu kada je obaveza nastala za plaćanje.

 **Član 48.**

 **(Interna kontrola)**

 Budžetski korisnici obavezni su urediti sistem interne kontrole u skladu sa međunarodnim standardima interne kontrole kako bi se osiguralo izvršavanje aktivnosti u okviru osnovne djelatnosti.

 Sistem interne kontrole osigurava uspostavu organizacije, politika i procedura koje se koriste za postizanje namjeravanih rezultata.

**Član 49.**

**(Realizacija transfera)**

 Pri realizaciji svih ostalih transfera Općinski načelnik i nadležne općinske službe obavezne su se pridržavati odredbi člana 20. i 27. ove Odluke.

**XI - IZVJEŠTAVANJE**

**Član 50.**

**(Izvještavanje Budžeta)**

 Služba za finansije,inspekcijske poslove i opću upravu dužna je podnositi Općinskom načelniku I Kantonalnom ministarstvu finansijana razmatranje periodične konsolidovane finansijske izvještaje u roku 40 dana po isteku obračunskog perioda, a za period od 1. januara do 31. decembra prethodne godine do 30. aprila tekuće godine.

Služba za finansije dužna je dostaviti Izvještaj o izvršenju budžeta polugodišnje I godišnje Općinskom vijeću na razmatranje I usvajanje,

 **Član 51**.

**(Prava i obaveze budžetskih korisnika)**

 Nadležne općinske službe dužne su upoznati sve budžetske korisnike (korisnike transfera) sa njihovim pravima i obavezama koji nastaju prijemom budžetskih sredstava po pitanju dinamike isplate, zavisnosti obima ukupno isplaćenih sredstava od priliva sredstava u Budžet, namjenskog utroška sredstava, zatim po pitanju prioritetanog izmirivanja obaveza prema javnim ustanovama i javnim preduzećima čiji je osnivač Općina, te po pitanju obaveze podnošenja izvještaja o namjenskom utrošku budžetskih sredstava nadležnoj općinskoj službi.

**Član 52.**

**(Pravdanje sredstava)**

Svi budžetski korisnici obavezni su nadležnim službama dostavljati izvještaje o namjenskom utrošku budžetskih sredstava na način i u rokovima kako im naloži nadležna općinska služba.

Budžetskim korisnicima koji ne podnesu blagovremeno izvještaj o utrošku sredstava ili pak podnesu izvještaj koji dijelom ili u cjelosti ne pruža dovoljan uvid u namjenski utrošak budžetskih sredstava nadležna služba je obavezna obustaviti daljne isplate iz Budžeta po svim osnovama.

**XII - ZAVRŠNE ODREDBE**

**Član 53.**

**(Primjena važećih propisa)**

 Na sva pitanja koja nisu regulisana ovom Odlukom, a tiču se načina izrade, donošenja ili izvršavanja budžeta, saniranja deficita, zaduživanja, duga, računovodstva, nadzora i revizije budžeta primjenjivat će se odredbe važećih zakona i drugih propisa.

**Član 54.**

**(Stupanje na snagu)**

 Ova Odluka stupa na snagu danom donošenja, a biće objavljena u "Službenom glasniku Općine Breza“.

Broj: 01/1-\_\_\_\_\_\_\_/21

Datum: \_\_\_.\_\_\_.2021. godine

 **PREDSJEDAVAJUĆI**

 **OPĆINSKOG VIJEĆA**

 **Anel Rihić**